To ***Βόγιατζερ 1*** είναι ένα μη επανδρωμένο διαπλανητικό διαστημόπλοιο που εκτοξεύτηκε 16 ημέρες μετά το Βόγιατζερ 2, στις 5 Σεπτεμβρίου 1977, από το Ακρωτήριο Κανάβεραλ με προωθητικό σύστημα τον πύραυλο-φορέα Τιτάν IIIE-Κένταυρο. Η διαστημική του τροχιά ήταν έτσι προγραμματισμένη ώστε να πλησιάσει στον Ουρανό πολύ νωρίτερα από το δίδυμο *Βόγιατζερ 2*. Αρχικά το *Βόγιατζερ 1* έφερε τον κωδικό ***Μάρινερ 11*** και προοριζόταν να ενταχθεί στα πλαίσια του προγράμματος Μάρινερ. Στις 12 Σεπτεμβρίου 2013 η NASA ανακοίνωσε ότι το Βόγιατζερ 1 είναι επισήμως το πρώτο ανθρώπινο κατασκεύασμα που φτάνει στο διαστρικό χώρο. Η είσοδος στο διαστρικό χώρο έγινε στις 25 Αυγούστου του 2012, όπως προέκυψε από την ανάλυση της πυκνότητας του πλάσματος.

Η τροχιά του
------------

Το *Βόγιατζερ 1* πήρε τις πρώτες φωτογραφίες προσεγγίζοντας τον Δία τον Ιανουάριο του 1979. Η κοντινότερη προσέγγιση ήταν 278.000 χλμ. στις 5 Μαρτίου 1979. Στο πλαίσιο της αποστολής αυτής λήφθηκαν σχεδόν 19.000 φωτογραφίες. Πλησίασε το δορυφόρο Ιώ στα σχεδόν 18.640 χλμ. και ανακάλυψε τις πρώτες εξωγήινες ηφαιστειακές δραστηριότητες. 

Χάρη στην επίδραση του πεδίου βαρύτητας του Δία συνέχισε το ταξίδι του επιταχύνοντας την πορεία του, έτσι ώστε στις 12 Νοεμβρίου 1980, σε απόσταση μόλις 124.200 χλμ. από τον Κρόνο, φωτογράφησε το σύστημα των δακτυλίων του και ανέλυσε τη σύσταση της ατμόσφαιρας και του Κρόνου και του δορυφόρου του Τιτάνα.

Αλλεπάλληλες φωτογραφίες του Δία από το *Βόγιατζερ 1*
Στις 18 Φεβρουαρίου 1998, στις 00:10 ώρα το πρωί, η απόστασή του από τον ήλιο ήταν 10,4 δισεκατομμύρια χιλιόμετρα, δηλαδή έγινε μεγαλύτερη και από αυτή του *Πάιονηρ 10*, ο οποίος είχε εκτοξευτεί το 1972 με προορισμό τον Κρόνο.

Στις 14 Οκτωβρίου 2005 το *Βόγιατζερ 1* απείχε 14,5 δισεκατομμύρια χλμ. (ισοδυναμεί με 97,1 AU ή 13,4 ώρες φωτός) από τον Ήλιο, έχοντας διανύσει 115 AU ή 17,2 δισ. χλμ. από την ημέρα της εκτόξευσής του.

Στις 20 Μαρτίου 2013 ανακοινώθηκε ότι το *Βόγιατζερ 1* είναι το πρώτο αντικείμενο κατασκευασμένο από τον άνθρωπο που βγήκε από το ηλιακό μας σύστημα. "Είμαστε σε μια νέα περιοχή. Και ό,τι μετράμε είναι διαφορετικό και συναρπαστικό." είπε ο *Bill Webber*, ομότιμος καθηγητής αστρονομίας στο Πανεπιστήμιο του Νέου Μεξικού.

Πού βρίσκεται σήμερα
--------------------

Τον Απρίλιο του 2024 το *Βόγιατζερ 1* απείχε από τη Γη περίπου 24,3 δισεκατομμύρια χιλιόμετρα ή 163 AU όντας το πιο απομακρυσμένο από τη Γη αντικείμενο ανθρώπινης κατασκευής. Η ταχύτητά του είναι περίπου 3,6 AU (ισοδυναμεί με 600 εκατομ. χλμ.) τον χρόνο εν συγκρίσει με τον Ήλιο. Δηλαδή σε σχέση με τον Ήλιο η ταχύτητά του είναι περίπου 17 χλμ. το δευτερόλεπτο.
Όπως και το δίδυμό του (Βόγιατζερ 2), το *Βόγιατζερ 1* μεταφέρει ένα δίσκο από χρυσάφι με ένα χαιρετισμό προς τα τυχόν νοήμονα όντα που, ίσως συναντήσει κάποτε το σκάφος. Ο δίσκος περιλαμβάνει ήχους, μουσική και 115 εικόνες από τον πλανήτη Γη.

Η αποστολή του *Βόγιατζερ 1* εκτιμάται πώς θα ολοκληρωθεί τον Ιούνιο του 2025 όταν πια η γεννήτρια ραδιοϊσοτόπων με την οποία είναι εξοπλισμένο δε θα μπορεί να παραγάγει αρκετή ενέργεια για να τροφοδοτήσει κανένα όργανό του.

  

* Η εκτόξευσηΗ εκτόξευση
* Η τροχιά τουΗ τροχιά του
* Στα όρια του ηλιοθύλακαΣτα όρια του ηλιοθύλακα
* Ο χρυσός δίσκος του Βόγιατζερ*Ο χρυσός δίσκος του Βόγιατζερ*

Παραπομπές
----------

1. ↑  NASA Spacecraft Embarks on Historic Journey Into Interstellar Space Αρχειοθετήθηκε 2020-06-11 στο Wayback Machine. 12 Σεπτεμβρίου 2013, NASA

Δείτε επίσης
------------

* Ωχρή κυανή κουκκίδα

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Βόγιατζερ 1** |

* Ιστοσελίδα της ΝΑΣΑ για το πρόγραμμα Βόγιατζερ (αγγλ.)
* Οι διαστημοσυσκευές Βόγιατζερ, Τμήμα Α Αρχειοθετήθηκε 2006-07-15 στο Wayback Machine. (γερμ.)
* Οι διαστημοσυσκευές Βόγιατζερ, Τμήμα Β Αρχειοθετήθηκε 2006-07-20 στο Wayback Machine. (γερμ.)
* Αναφορές των διαστημοσυσκευών Βόγιατζερ (engl.)
* Φωτογραφίες του Ποσειδώνα από το ελεύθερο Πανεπιστήμιο του Βερολίνου (γερμ.)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* GND: 4658791-3

 |

 |

|  |  |
| --- | --- |
| 

|  |
| --- |
| * Πύλη:Διάστημα
 |

 |